ส่วนที่ 1 ข้อมูลสรุป (Executive Summary) 

บริษัท ชินแซทเทลไลท์ จำกัด (มหาชน) (บริษัทฯ)
ถูกจัดตั้งขึ้นเพื่อดำเนินโครงการดาวเทียมสื่อสารแห่งชาติภายใต้สัมปทานจากกระทรวงคมนาคม
มีหน้าที่หลักในการออกแบบ จัดซื้อ จัดส่งดาวเทียม การควบคุมดาวเทียม การลงทุน การจัดการ
และการตลาดของบริการดาวเทียมไทยคม ปัจจุบันบริษัทฯ
ได้จัดส่งดาวเทียมไทยคมขึ้นสู่วงโคจรในอวกาศเป็นที่เรียบร้อยแล้วจำนวน 3 ดวง คือ
ดาวเทียมไทยคม 1A ณ ตำแหน่งวงโคจรที่ 120 องศาตะวันออก ดาวเทียมไทยคม 2
และดาวเทียมไทยคม 3 อยู่ ณ ตำแหน่งวงโคจรที่ 78.5 องศาตะวันออก

ทั้งนี้ช่องสัญญาณของดาวเทียมไทยคมทั้ง 3 ดวง ประกอบไปด้วยช่องสัญญาณย่านความถี่ C-Band
จำนวนรวมทั้งสิ้น 47 ทรานสพอนเดอร์ ช่องสัญญาณย่านความถี่ Ku-Band จำนวนรวมทั้งสิ้น 20
ทรานสพอนเดอร์ ซึ่ง ณ สิ้นปี 2543 มีผู้เช่าใช้บริการช่องสัญญาณย่านความถี่ C-Band
ของดาวเทียมไทยคมทั้ง 3 ดวง ครบทุก ทรานสพอนเดอร์ หรือ 100% และ Ku-Band ประมาณ
34% โดยช่องสัญญาณทั้งหมดนี้ถูกนำไปใช้เพื่อตอบสนองการใช้งานของลูกค้าหลักๆ 3 ประเภท
ตามลักษณะการใช้งานดาวเทียม ดังนี้

1.  กลุ่มสื่อสาร (Telecommunications Segment)
    ซึ่งประกอบด้วยกลุ่มผู้ให้บริการการสื่อสารทั่วไป เช่น
    ผู้ประกอบการโทรศัพท์ผ่านดาวเทียมภายในประเทศ ผู้ประกอบการโทรศัพท์เคลื่อนที่
    กลุ่มผู้ให้บริการสื่อสารข้อมูลผ่านดาวเทียม เช่น เครือข่ายสื่อสารในระบบ VSAT (Very
    Small Aperture Terminal) และ กลุ่มผู้ใช้ดาวเทียมเพื่อกิจการภายใน เช่น
    หน่วยงานรัฐบาล

2.  กลุ่มแพร่กระจายสัญญาณ (Broadcasting Segment) ซึ่งประกอบด้วย
    ผู้ประกอบการสถานีโทรทัศน์ ผู้ให้บริการสัญญาณโทรทัศน์ผ่านดาวเทียมระบบบอกรับสมาชิก
    เป็นต้น ซึ่งรูปแบบการให้บริการจะเป็นการให้บริการเก็บข่าวเคลื่อนที่ผ่านดาวเทียม
    (Satellite News Gathering (SNG)) การส่งสัญญาณรายการโทรทัศน์ในระบบอนาลอก
    ระบบส่งสัญญาณโทรทัศน์โดยตรงผ่านดาวเทียม (Direct to Home)

3.  กลุ่มอินเตอร์เน็ต (Internet Segment) บริษัทฯ
    มีบริการระบบอินเตอร์เน็ตความเร็วสูงสำหรับผู้ให้บริการอินเตอร์เน็ต (ISP) เรียกว่า
    Thaicom ProTrunk สำหรับลูกค้าทั้งในประเทศ และต่างประเทศ ซึ่งการให้บริการ
    Thaicom ProTrunk ของไทยคมนั้นเป็นการให้บริการท่อที่ใช้รับ-ส่งข้อมูลกับ Internet
    Backbone ในต่างประเทศ โดยข้อมูลจาก Internet Backbone
    จะถูกส่งผ่านท่อข้อมูลมายัง Internet Gateway ของไทยคมเพื่อ Uplink
    ข้อมูลเหล่านี้ผ่านช่องสัญญาณของดาวเทียมไทยคม และส่งตรงไปยังผู้ให้บริการอินเตอร์เน็ต
    หรือ ISP โดยการส่งข้อมูลผ่านดาวเทียมนี้จะอยู่ภายใต้พื้นที่การให้บริการย่านความถี่ C-Band
    Global Beam, C-Band Regional Beam และ Ku-Band Spot Beam
    ของดาวเทียมไทยคม

สำหรับธุรกิจของบริษัทในเครือของบริษัท ชินแซทเทลไลท์ จำกัด (มหาชน) ประกอบด้วย บริษัท
ซี.เอส. คอมมิวนิเคชั่นส์ จำกัด (CSC) ผู้ให้บริการเครือข่ายอินเตอร์เน็ต ภายใต้ชื่อ ซีเอส
อินเตอร์เน็ต (CS Internet) ซึ่งมียอดผู้ใช้บริการ ณ สิ้นปี 2543 จำนวนประมาณ 150,000
ราย หรือเพิ่มขึ้นถึงร้อยละ 293 จากปี 2542 นอกจากนั้นซีเอส อินเตอร์เน็ต
ยังมีการให้บริการระบบอินเตอร์เน็ตความเร็วสูงผ่านดาวเทียมแก่ลูกค้าอีกด้วย

ส่วนบริษัทในเครือของบริษัท ชินแซทเทลไลท์ จำกัด (มหาชน)
ที่เป็นผู้ให้บริการธุรกิจโทรคมนาคมในต่างประเทศ ได้แก่

บริษัท ลาว โทรคมนาคม จำกัด (LTC) ได้ดำเนินการให้บริการโทรศัพท์พื้นฐาน (Fixed Line)
และโทรศัพท์มือถือ (Cellular Phone) รวมทั้งยังเป็นผู้ให้บริการสายเช่า
และบริการอินเตอร์เน็ตในประเทศสาธารณรัฐประชาธิปไตยประชาชนลาว ซึ่งการดำเนินธุรกิจของ
LTC มีพัฒนาการทางธุรกิจไปในทางที่ดี และสามารถจ่ายเงินปันผลเป็นเงินจำนวน 882,000
เหรียญสหรัฐ ในปี 2543

บริษัท กัมพูชา ชินวัตร จำกัด (CamShin)
เป็นบริษัทที่ดำเนินธุรกิจการโทรคมนาคมทั้งการให้บริการโทรศัพท์พื้นฐานภายใต้ระบบ Wireless
Local Loop System: WLL 450 MHz และ WLL 1800 MHz และโทรศัพท์เคลื่อนที่ภายใต้ระบบ
Digital Phone Services (GSM) 1800 MHz โดย CamShin มีผู้ใช้บริการ ณ สิ้นปี
รวมทั้งสิ้นประมาณ 22,000 ราย ซึ่งปัจจุบันบริษัทสามารถขยายธุรกิจได้อย่างต่อเนื่อง

ส่วนโครงการไอพีสตาร์ซึ่งเป็นโครงการดาวเทียมบรอดแบนด์ดวงแรกของ บริษัท ชินแซทเทลไลท์
จำกัด (มหาชน) โครงการดังกล่าวประกอบด้วย 2 ส่วนหลักๆ คือ

1.  ตัวดาวเทียม

-   ดาวเทียมไอพีสตาร์ใช้เทคโนโลยีการกระจายคลื่นแบบรังผึ้งเหมือนกับที่ใช้ในระบบโทรศัพท์เคลื่อนที่
    ผนวกกับระบบจานสายอากาศดาวเทียมแบบใหม่
    ทำให้ดาวเทียมไอพีสตาร์สามารถนำความถี่กลับมาใช้งานใหม่ได้อย่างมีประสิทธิภาพ
    ซึ่งทำให้เพิ่มประสิทธิภาพในการับส่งสัญญาณมากขึ้น

-   ดาวเทียมไอพีสตาร์ใช้ระบบบริหารการส่งตามสภาพความต้องการใช้งานของผู้ใช้เพื่อทำให้การส่งสัญญาณบนดาวเทียมนี้มีประสิทธิภาพสูงสุด

2.  อุปกรณ์ภาคพื้นดิน ประกอบด้วย

-   อุปกรณ์ปลายทาง และอุปกรณ์รับส่งสัญญาณ (Satellite Modem)

-   อุปกรณ์ปลายทาง เกตเวย์ และระบบเครือข่าย (Gateway)

จุดเด่นของโครงการไอพีสตาร์คือ
เป็นดาวเทียมที่ได้รับการออกแบบเพื่อรองรับการให้บริการอินเตอร์เน็ตรายบุคคลโดยเฉพาะ
ทำให้โครงการมีศักยภาพสูงกว่าดาวเทียมปัจจุบันในด้านการให้บริการที่ถึงตรงแก่ผู้บริโภครายย่อย
และการให้บริการเสริมต่างๆ

นอกจากนั้น โครงการไอพีสตาร์ยังเป็นโครงการที่ใช้ดาวเทียมแบบวงโคจรค้างฟ้า
และใช้ความถี่ย่านเคยูแบนด์ในส่วนที่ติดต่อกับผู้ใช้บริการ
ทำให้ดาวเทียมไอพีสตาร์ได้เปรียบในด้านต้นทุน และมีความเสี่ยงทางเทคโนโลยีต่ำ
ซึ่งเทคโนโลยีบรอดแบนด์ของดาวเทียมไอพีสตาร์ทำให้บริษัทฯ
สามารถให้บริการแก่ลูกค้าโดยใช้ทรัพยากรอย่างมีประสิทธิภาพ และก่อให้เกิด Cost-Effective
สำหรับลูกค้า

ความคืบหน้าของโครงการ

เมื่อเดือนสิงหาคม 2543 บริษัทฯ ได้ทำสัญญาว่าจ้างบริษัท Space System Loral
ประเทศสหรัฐอเมริกาให้เป็นผู้จัดสร้างดาวเทียมไอพีสตาร์ และได้ทำสัญญากับบริษัท Nera SatCom
AS, Land Earth Stations (LES) ประเทศนอร์เวย์ ในการสร้างเกตเวย์ของไอพีสตาร์
(iPSTAR Gateway) แห่งแรกขึ้นอีกด้วย ทั้งนี้คาดว่าดาวเทียมไอพีสตาร์จะพร้อมให้บริการภายในปี
2546